b'\n_START_ARTICLE_\nPad crnog jastreba (2001.)\n_START_SECTION_\nRadnja\n_START_PARAGRAPH_\nU prepadu, zdru\xc5\xbeene snage vojnika iz eskadrona C od Delta Forcea, Bravo satnije od 3. rend\xc5\xbeerskog bataljuna (75. rend\xc5\xbeerska pukovnija) i 1. bataljuna 160. avijacijske pukovnije za specijalne operacije poku\xc5\xa1avaju zarobiti dva podre\xc4\x91ena Mohammeda Faraha Aidida na Tr\xc5\xbenici Bakaara, dijelu Mogadi\xc5\xa1ua. Misiju predvodi general bojnik William Garrison, a ne bi trebala trajati vi\xc5\xa1e od sat vremena. Izvla\xc4\x8denje Delta tima prolazi uspje\xc5\xa1no, ali somalijska milicija, naoru\xc5\xbeana baca\xc4\x8dima raketa, sru\xc5\xa1i dva Black Hawk helikoptera, a naknadna misija spa\xc5\xa1avanja potraje preko 15 sati._NEWLINE_Film prati mnoge likove kroz naoru\xc5\xbeavanje, napad i spa\xc5\xa1avanje. Pokazuje kako je nadnarednik Matt Eversmann postavljen za zapovjednika Ranger Chalk Foura, nakon \xc4\x8dega pri\xc4\x8da prelazi na akciju i uspje\xc5\xa1no izvla\xc4\x8denje tra\xc5\xbeenih osoba te prvo ranjavanje, nakon \xc5\xa1to je vojnik Todd Blackburn ispao iz helikoptera koji je izbjegavao projektil iz RPG-a. Ovaj po\xc4\x8detak je indikacija da su postrojbe broj\xc4\x8dano slabije od neprijatelja, a ubrzo se sru\xc5\xa1e jo\xc5\xa1 dva helikoptera: Super 6-1 kojim je pilotirao Cliff "Elvis" Wolcott, i Super 6-4 s pilotom Mikeom Durantom. Durant je zarobljen nakon \xc5\xa1to su ubijena dva Delta snajperista koja su zahtijevala da ih se prebaci bli\xc5\xbee mjestu nesre\xc4\x87e Super 6-4._NEWLINE_Film prati i dva strojni\xc4\x8dara (Nelson s M60 i Twombly s FN Minimi) koji su se trebali vratiti s ekipom za izvla\xc4\x8denje, ali su ostali neprimije\xc4\x87eni, te ih je konvoj zaboravio povesti. Jednog od njih je oglu\xc5\xa1ila pucnjava, ali se na kraju uspijevaju vratiti do Eversmanna. Desetnik Jamie Smith poku\xc5\xa1ava spasiti jednog od njih, \xc4\x8diji je ruksak pun streljiva pogo\xc4\x91en zbog \xc4\x8dega eksplodira, ali i Smith biva pogo\xc4\x91en, te na kraju iskrvari do smrti._NEWLINE_Pri\xc4\x8da zavr\xc5\xa1ava kad ameri\xc4\x8dke snage vra\xc4\x87aju kontrolu paljbom iz Little Bird helikoptera, a konvoj 10. planinske bojne, zajedno s drugim ameri\xc4\x8dkim snagama, dolazi kako bi izvukao ranjene. Natrag u bazi, Norman "Hoot" Hooten po\xc4\x8dinje se ponovno opskrbljivati opremom, pripremaju\xc4\x87i se za povratak u jo\xc5\xa1 jednu misiju, a Eversmann ka\xc5\xbee mrtvom Jamieju Smithu kako \xc4\x87e ispuniti njegovu samrtnu \xc5\xbeelju._NEWLINE_Film zavr\xc5\xa1ava s tekstom koji obavje\xc5\xa1tava gledatelje da je 19 Amerikanaca i oko 1000 Somalijca poginulo u sukobu, o oslobo\xc4\x91enju Mikea Duranta te o smrti Mohameda Aidida 1996.\n_START_SECTION_\nPozadina i produkcija\n_START_PARAGRAPH_\nPad crnog jastreba originalno je bio ideja redatelja Simona Westa, koji je sugerirao producentu Jerryju Bruckheimeru da otkupi filmska prava na knjigu Pad crnog jastreba: Pri\xc4\x8da o modernom ratu Marka Bowdena, kojeg \xc4\x87e West re\xc5\xbeirati; no, West je slijedom doga\xc4\x91aja kasnije re\xc5\xbeirao film Lara Croft: Tomb Raider (2001.)._NEWLINE_Iako je Ken Nolan potpisan kao scenarist, na njemu su radili i drugi; Sam Shepard (general bojnik Garrison) napisao je ve\xc4\x87inu dijaloga; Eric Roth je napisao zavr\xc5\xa1ne govore Josha Hartnetta i Erica Bane; Steve Zaillian prepravio je ve\xc4\x87i dio dijaloga; Stephen Gaghan tako\xc4\x91er je doprinio na pisanju scenarija. Iako je radnja ve\xc4\x87im dijelom sastavljena od stvarnih prisje\xc4\x87anja aktera, John Stebbins je postao izmi\xc5\xa1ljeni "John Grimes", jer je Stebbins 1999. osu\xc4\x91en na vojnom sudu zbog seksualnog napada na svoju k\xc4\x87er. Novinar Bowden rekao je kako je Pentagon zahtijevao zamjenu. Napisao je ranu skicu scenarija, \xc5\xa1to je Bruckheimer proslijedio scenaristu; razgovor izme\xc4\x91u pilota Mikea Duranta i pripadnika milicije Firimbija je iz Bowdenove skice scenarija._NEWLINE_Zbog vojne vjerodostojnosti, glumci koji su igrali rend\xc5\xbeere oti\xc5\xa1li su na dvotjednu obuku ren\xc5\xbedera u Fort Benningu; Delta Force glumci pro\xc5\xa1li su dvotjednu obuku u Fort Braggu, Sjevernoj Carolini. Rona Eldarda i glumce koji su portretirali pilote helikoptera podu\xc4\x8davao je zarobljeni avijati\xc4\x8dar Michael Durant u Fort Campbellu. Ameri\xc4\x8dka vojska je dala na raspolaganje vojnu opremu i helikoptere; ve\xc4\x87ina pilota je sudjelovala u bitki od 3. do 4. listopada 1993. Osim toga, vod Ren\xc5\xbedera odradio je scene penjanja po u\xc5\xbeetu te su bili statisti; ve\xc4\x87ina se borila u bitki._NEWLINE_Ve\xc4\x87ina filma snimljena je u gradovima Rabat i Sal\xc3\xa9 u Maroku jer su podsje\xc4\x87ali na Somaliju, a u njemu nije nastupio nijedan somalijski glumac.\n_START_SECTION_\nBox office\n_START_PARAGRAPH_\nKad je Pad crnog jastreba premijerno prikazan 28. prosinca 2001., isprva je bio u ograni\xc4\x8denoj distribuciji, igraju\xc4\x87i u samo \xc4\x8detiri kina, ali je ipak u prvom vikendu zaradio 179.823 dolara, prosje\xc4\x8dno 44.956 dolara po kinu. No, 18. sije\xc4\x8dnja 2002. film je u\xc5\xa1ao u op\xc4\x87u distribuciju, prikazuju\xc4\x87i se u 3101 kinu i zaradiv\xc5\xa1i 28.611.736 dolara u prvom vikendu, zasjev\xc5\xa1i tako na prvu poziciju box officea. Kako se po\xc4\x8deo prikazivati na Dan Martina Luthera Kinga, film je zaradio dodatnih 5.014.475 dolara zbog dodatnog dana u produ\xc5\xbeenom vikendu. Film se jo\xc5\xa1 dva vikenda zadr\xc5\xbeao na prvoj poziciji. Kad je povu\xc4\x8den iz kina 14. travnja 2002., u doma\xc4\x87im je kinima utr\xc5\xbeio 108.638.745 dolara i 64.350.906 dolara u inozemstvu, ukupno 172.989.651 dolara.'